b"\n_START_ARTICLE_\nKuta, Mezopotamija\n_START_SECTION_\nZgodovina arheolo\xc5\xa1kih raziskav\n_START_PARAGRAPH_\nArheolo\xc5\xa1ko najdi\xc5\xa1\xc4\x8de je prvi raziskoval George Rawlinson, ki je na zidaku novobabilonskega kralja Nebukadnezarja odkril omembo mesta Kuta. Najdi\xc5\xa1\xc4\x8de sta obiskala tudi George Smith in Edgar James Banks. Leta 1881 je Kuto \xc5\xa1tiri tedne raziskoval Hormuzd Rassam, ki je odkril samo nekaj popisanih skled in glinastih tablic.\n_START_SECTION_\nGeografija\n_START_PARAGRAPH_\nKuta le\xc5\xbei na desnem bregu vzhodnega kraka Gornjega Evfrata severno od Nipurja in pribli\xc5\xbeno 40 km severovzhodno od Babilona. Sestavljata jo dva naseljena tela \xe2\x80\x93 gri\xc4\x8da, zna\xc4\x8dilna za ta del Mezopotamije. Ve\xc4\x8dji od njiju ima obliko polmeseca in je dolg 1210 m. Manj\xc5\xa1i stoji zahodno od njega. Med njima je suho korito nekdanjega kanala \xc5\xa0at-el-Nil.\n_START_SECTION_\nKuta v pisnih virih\n_START_PARAGRAPH_\nV Tanaku je Kuta omenjena kot eno od petih sirskih in mezopotamskih mest, iz katerih je asirski kralj Sargon II. preselil prebivalce v Samarijo, od koder je izgnal Izraelce (2 Kralji  17:24-30). V istem odlomku je tudi pripoved, da pri\xc5\xa1leki niso poznali lokalne vere in niso \xc4\x8dastili pravega boga, zato je bog nadnje poslal leve. Sargon II. jim je na njihovo pro\xc5\xa1njo poslal enega od izgnanih izraelskih duhovnikov, da jih je podu\xc4\x8dil o pravi veri. Rezultat priselitve je bila me\xc5\xa1anica ljudstev in religij, kasneje znane kot Samarijani (hebrejsko \xc5\xa0omronim). _NEWLINE_Kuta je tudi ime prestolnice sumerskega podzemnega sveta Irkalla._NEWLINE_V asirskih napisih je Kuta omenjena na Obelisku \xc5\xa0almaneserja III. \xc5\xa0ulgi, kralj Ura III, je v Kuti zgradil Nergalov tempelj, ki je bil v \xc4\x8dasu Nebukadnezarja II. v ru\xc5\xa1evinah, zato ga je kralj obnovil. Podatek se ujema z zapisom iz Biblije, ki pravi, so prebivalci  Kute \xc4\x8dastili Nergala. Jo\xc5\xbeef Flavij je imel Kuto za reko in pokrajino v Perziji, Neubauer pa, da je de\xc5\xbeela blizu  Kurdistana._NEWLINE_Akadska Legenda o kralju Kute, fragmentiran prepis s kraljeve stele, je dejansko del kutejske legende o Naram-Sinu in se ne sme brati kot zgodovinska resnica. Kopijo slednje so odkrili tudi v knji\xc5\xbenici klinopisov v Sultantepeju severno od Harrana v Tur\xc4\x8diji._NEWLINE_Sumu-la-El, kralj iz Prve babilonske dinastije, je v Kuti obnovil mestno obzidje. Kasneje je mesto v 39. letu svoje vladavine osvojil babilonski kralj Hamurabi._NEWLINE_Ibn Sa'd v svoji knjigi Kitab Tabaqat Al-Kubra pi\xc5\xa1e, da je bil Karbana, Abrahamov stari o\xc4\x8de po materini strani, eden od tistih,  ki so odkrili reko Kuta."